CELEX: 32020R0003
Language: lv
Date: 2019-08-28 00:00:00
Title: Komisijas Deleģētā regula (ES) 2020/3 (2019. gada 28. augusts), ar ko izveido izmetumu plānu gliemeņu Venus spp. zvejniecībām konkrētos Itālijas teritoriālajos ūdeņos

6.1.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 2/1
               
            
         KOMISIJAS DELEĢĒTĀ REGULA (ES) 2020/3
         (2019. gada 28. augusts),
         ar ko izveido izmetumu plānu gliemeņu Venus spp. zvejniecībām konkrētos Itālijas teritoriālajos ūdeņos
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 6. punktu,
         ņemot vērā Eiropas Parlamenta un Padomes 2019. gada 20. jūnija Regulu (ES) 2019/1241 par zvejas resursu saglabāšanu un jūras ekosistēmu aizsardzību ar tehniskiem pasākumiem un ar ko groza Padomes Regulas (EK) Nr. 1967/2006, (EK) Nr. 1224/2009 un Eiropas Parlamenta un Padomes Regulas (ES) Nr. 1380/2013, (ES) 2016/1139, (ES) 2018/973, (ES) 2019/472 un (ES) 2019/1022 un atceļ Padomes Regulas (EK) Nr. 894/97, (EK) Nr. 850/98, (EK) Nr. 2549/2000, (EK) Nr. 254/2002, (EK) Nr. 812/2004 un (EK) Nr. 2187/2005 (2), un jo īpaši tās 15. panta 2. punktu,
         ņemot vērā Padomes 2006. gada 21. decembra Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (3), un jo īpaši tās 15.a pantu,
         tā kā:
         
                     (1)
                  
                  
                     Regulas (ES) Nr. 1380/2013 mērķis ir pakāpeniski izskaust izmetumus Savienības zvejniecībās, ieviešot izkraušanas pienākumu attiecībā uz tādu sugu nozvejām, kurām noteikti nozvejas limiti, un Vidusjūrā arī tādu sugu nozvejām, kurām ir noteikts minimālais izmērs.
                  
               
                     (2)
                  
                  
                     Saskaņā ar Regulas (ES) Nr. 1380/2013 15. panta 1. punkta d) apakšpunktu izkraušanas pienākumu Vidusjūras bentisko [demersālo] zvejniecību galvenajām sugām piemēro vēlākais no 2017. gada 1. janvāra un visām pārējām sugām – vēlākais no 2019. gada 1. janvāra.
                  
               
                     (3)
                  
                  
                     Ar Regulas (ES) Nr. 1380/2013 15. panta 6. punktu Komisija ir pilnvarota pieņemt izmetumu plānus, kuru aptvertais laikposms nav ilgāks par trim gadiem un kurus var atjaunot kopumā vēl uz vienu trīs gadu laikposmu; šim nolūkam izmantojams deleģētais akts, kas pamatojas uz kopīgiem ieteikumiem, kurus ar attiecīgo konsultatīvo padomju palīdzību izstrādājušas dalībvalstis. Izmetumu plānos drīkst iekļaut Regulas (ES) Nr. 1380/2013 15. panta 5. punkta a)–e) apakšpunktā minētos elementus, arī minimālo saglabāšanas references izmēru noteikšanu.
                  
               
                     (4)
                  
                  
                     Lai pieņemtu izmetumu plānus, Komisija ar Regulas (EK) Nr. 1967/2006 15.a pantu un Regulas (ES) 2019/1241 15. panta 2. punktu ir pilnvarota noteikt minimālo saglabāšanas references izmēru sugām, uz kurām attiecas izkraušanas pienākums, ar mērķi nodrošināt jūras organismu mazuļu aizsardzību. Saskaņā ar minētajiem pantiem minimālie saglabāšanas references izmēri vajadzības gadījumā var atšķirties no izmēriem, kas noteikti minētās regulas III pielikumā, un pēc Regulas (ES) 2019/1241 32. panta stāšanās spēkā – no izmēriem, kas noteikti Regulas (ES) 2019/1241 IX pielikumā.
                  
               
                     (5)
                  
                  
                     Ņemot vērā Itālijas iesniegto ieteikumu, ar Komisijas Deleģēto regulu (ES) 2016/2376 (4) uz laiku no 2017. gada 1. janvāra līdz 2019. gada 31. decembrim tika izveidots izmetumu plāns gliemeņu Venus spp. zvejniecībām Itālijas teritoriālajos ūdeņos.
                  
               
                     (6)
                  
                  
                     Būdama vienīgā dalībvalsts, kas ir tiešā veidā ieinteresēta gliemeņu Venus spp. zvejniecību pārvaldībā Itālijas teritoriālajos ūdeņos GFCM 9., 10., 17. un 18. ģeogrāfiskajā apakšapgabalā, pēc apspriešanās ar Vidusjūras konsultatīvo padomi (MEDAC) Itālija saskaņā ar Regulas (ES) Nr. 1380/2013 18. pantā paredzēto procedūru Komisijai iesniedza jaunu kopīgu ieteikumu par izmetumu plānu attiecībā uz gliemeņu Venus spp. krājumu.
                  
               
                     (7)
                  
                  
                     Itālijas iesniegto jauno kopīgo ieteikumu Zivsaimniecības zinātnes, tehnikas un ekonomikas komiteja (ZZTEK) izskatīja 2019. gada 1.–5. jūlija plenārsēdē (5).
                  
               
                     (8)
                  
                  
                     Jaunajā kopīgajā ieteikumā ierosināts piemērot augstas izdzīvotības atbrīvojumu attiecībā uz gliemenēm Venus spp., kuru zvejā Itālijas teritoriālajos ūdeņos GFCM 9., 10., 17. un 18. ģeogrāfiskajā apakšapgabalā izmanto hidrauliskās dragas. Dalībvalsts iesniedza zinātniskus pierādījumus, kas uzskatāmi parāda augstus gliemeņu Venus spp. izmetumu izdzīvotības rādītājus attiecīgajā zvejniecībā un pārsūtīja zinātniskā monitoringa programmu. Pierādījumi tika iesniegti ZZTEK, kas secināja, ka ir gaidāms, ka izmetumu izdzīvotība būs ievērojama. ZZTEK arī secināja, ka ierosinātā zinātniskā monitoringa programma sniegtu pamatotus datus un informāciju, kas ļautu izvērtēt izmetumu plāna iedarbīgumu. Ņemot vērā šo novērtējumu, šajā regulā ir lietderīgi iekļaut atbrīvojumu uz trijiem gadiem.
                  
               
                     (9)
                  
                  
                     Turklāt jaunais kopīgais ieteikums ierosina samazināto minimālo saglabāšanas references izmēru, kas, atkāpjoties no Regulas (EK) Nr. 1967/2006 III pielikuma, attiecībā uz gliemenēm Venus spp. noteikts Deleģētajā regulā (ES) 2016/2376, piemērot arī turpmāk. ZZTEK atzīmēja, ka samazinātais minimālais saglabāšanas references izmērs joprojām ir lielāks par noteikto izmēru dzimumbrieduma sasniegšanas laikā un ka nav pierādījumu, kas liecina, ka minimālā saglabāšanas references izmēra samazināšana negatīvi ietekmētu šo krājumu. ZZTEK secināja, ka pieprasījums turpināt samazinātā minimālā saglabāšanas references izmēra piemērošanu ir pieņemams. Tomēr ZZTEK arī secināja, ka samazinātā minimālā izmēra līdzšinējo un prognozēto turpmāko ietekmi uz izmantošanas rādītājiem un krājuma biomasu pilnībā novērtēt nav iespējams. Tāpēc būtu vajadzīgi papildu pētījumi un dati par šo ietekmi. Regula (ES) 2019/1241, kuras IX pielikumā noteikti reģionālie tehniskie pasākumi attiecībā uz Vidusjūru, stājās spēkā 2019. gada 14. augustā, un tajā nav paredzēti pārejas pasākumi attiecībā uz procedūru, kuru ievēro, kad pieņem deleģētos aktus, ar ko groza šādus reģionālos tehniskos pasākumus. Kopīgo ieteikumu Itālija iesniedza un ZZTEK novērtēja pirms Regulas (ES) 2019/1241 stāšanās spēkā, tāpēc tās neatsaucās uz Regulu (ES) 2019/1241. Tomēr, ņemot vērā šo izņēmuma situāciju, Komisija uzskata, ka, pamatojoties uz tai pašlaik pieejamo informāciju no kopīgā ieteikuma un ZZTEK novērtējuma, nav neviena elementa, kas liecinātu par to, ka ierosinātais samazinātais minimālais saglabāšanas references izmērs neatbilstu prasībām, kas Regulas (ES) 2019/1241 15. pantā noteiktas attiecībā uz tehniskajiem pasākumiem. Ņemot vērā iepriekš minētos secinājumus, pieprasīto atkāpi ir lietderīgi piešķirt tikai uz vienu gadu.
                  
               
                     (10)
                  
                  
                     Pasākumi, kas ierosināti kopīgajā ieteikumā, ir saskaņā ar Regulas (ES) Nr. 1380/2013 18. panta 3. punktu.
                  
               
                     (11)
                  
                  
                     Lai nodrošinātu to, ka izkraušanas pienākuma īstenošana tiek pienācīgi kontrolēta, attiecīgajai dalībvalstij būtu jāizveido šīs regulas aptverto kuģu saraksts.
                  
               
                     (12)
                  
                  
                     Tā kā šajā regulā paredzētie pasākumi tieši ietekmē Savienības kuģu saimniecisko darbību saistībā ar zvejniecību un zvejas sezonas plānošanu, šai regulai būtu jāstājas spēkā tūlīt pēc tās publicēšanas.
                  
               
                     (13)
                  
                  
                     Tā būtu jāpiemēro trīs gadus, sākot no 2020. gada 1. janvāra. Samazināta minimālā saglabāšanas references izmēra (22 mm) piemērošana attiecībā uz gliemenēm Venus spp. būtu jāatļauj tikai uz vienu gadu,
                  
               IR PIEŅĒMUSI ŠO REGULU.
         
            1. pants
            Priekšmets un darbības joma
            
               1.   Šī regula precizē, kā Regulas (ES) Nr. 1380/2013 15. panta 1. punktā noteiktais izkraušanas pienākums īstenojams attiecībā uz gliemeņu Venus spp. zvejniecībām konkrētos Itālijas teritoriālajos ūdeņos.
            
            
               2.   Šī regula attiecas uz Itālijas teritoriālajiem ūdeņiem Vidusjūras Vispārējās zivsaimniecības komisijas (GFCM) 9., 10., 17. un 18. ģeogrāfiskajā apakšapgabalā, kā noteikts Eiropas Parlamenta un Padomes Regulas (ES) Nr. 1343/2011 (6) I pielikumā.
            
         
         
            2. pants
            
               Izdzīvotības atbrīvojums gliemenēm
               Venus
               spp.
            
            
               1.   Regulas (ES) Nr. 1380/2013 15. panta 4. punkta b) apakšpunktā minēto izdzīvotības atbrīvojumu Itālijas teritoriālajos ūdeņos GFCM 9., 10., 17. un 18. apakšapgabalā piemēro ar hidrauliskām dragām nozvejotām gliemenēm Venus spp., kuru izmērs ir mazāks par minimālo saglabāšanas references izmēru.
            
            
               2.   Kad izmet 1. punktā minētajos gadījumos nozvejotas Venus spp. gliemenes, tās tiek atbrīvotas nekavējoties.
            
         
         
            3. pants
            Minimālais saglabāšanas references izmērs
            
               1.   Atkāpjoties no Regulas (ES) 2019/1241 IX pielikumā noteiktā minimālā saglabāšanas references izmēra, Itālijas teritoriālajos ūdeņos GFCM 9., 10., 17. un 18. ģeogrāfiskajā apakšapgabalā minimālais saglabāšanas references izmērs attiecībā uz gliemenēm Venus spp. ir 22 mm (kopējais garums).
            
            
               2.   Gliemeņu Venus spp. izmēru nosaka saskaņā ar Regulas (ES) 2019/1241 IV pielikumu.
            
         
         
            4. pants
            Kuģu saraksts
            Dalībvalsts iestādes, izmantojot kontroles jautājumiem veltītu drošu Savienības tīmekļa vietni, līdz 2019. gada 31. decembrim Komisijai iesniedz visu to kuģu sarakstu, kuriem Itālijas teritoriālajos ūdeņos GFCM 9., 10., 17. un 18. ģeogrāfiskajā apakšapgabalā atļauts ar hidrauliskajām dragām zvejot gliemenes Venus spp. Dalībvalsts iestādes šo sarakstu pastāvīgi atjaunina.
         
         
            5. pants
            Stāšanās spēkā
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2020. gada 1. janvāra līdz 2022. gada 31. decembrim.
            Tomēr tās 3. pantu piemēro līdz 2020. gada 31. decembrim.
         
         
            Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
            Briselē, 2019. gada 28. augustā
            
               
                  Komisijas vārdā –
               
               
                  Priekšsēdētājs
               
               Jean-Claude JUNCKER
            
         
         
            (1)  OV L 354, 28.12.2013., 22. lpp.
         
         
            (2)  OV L 198, 25.7.2019., 105. lpp.
         
         
            (3)  OV L 409, 30.12.2006., 11. lpp.
         
         
            (4)  Komisijas 2016. gada 13. oktobra Deleģētā regula (ES) 2016/2376, ar kuru izveido izmetumu plānu divvāku gliemju Venus spp. zvejniecībām Itālijas teritoriālajos ūdeņos (OV L 352, 23.12.2016., 48. lpp.).
         
            (5)  https://stecf.jrc.ec.europa.eu/plen1902
         
            (6)  Eiropas Parlamenta un Padomes 2011. gada 13. decembra Regula (ES) Nr. 1343/2011 par atsevišķiem noteikumiem attiecībā uz zveju Vidusjūras Vispārējās zivsaimniecības komisijas (GFCM) nolīguma apgabalā, ar kuru groza Padomes Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem (OV L 347, 30.12.2011., 44. lpp.).